《大方寺送祖超然见道林方等禅师》
宋代·释德洪

道林一身浑是德，别来遥知颔髭白。尚记山房夜语时，睡笑诃髭尽秋色。

黄龙开二甘露门，灵源方等真弟昆。道林真珠撒罗帐，昭默雾豹方埋文。

鹅王自应能择乳，飞黄颔得王良驭。东风吹散岳山云，道人明日当归去。

故人若问老垂垂，为言肘骨露麻衣。赤头已作齐眉雪，自提风帽海山归。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。